钦定古今图书集成/明伦汇编/氏族典/第045卷 > 《廖用贤尚友录》 > 郗愔
## 钦定古今图书集成/明伦汇编/氏族典/第045卷 > 《廖用贤尚友录》 > 郗愔

按《晋书郗鉴传》：“鉴子愔，字方回。弱冠除散骑侍郎，不
拜。性至孝，居父母忧，殆将灭性。服阕，袭爵南昌公，征
拜中书侍郎。骠骑何充辅政，征北将军褚裒镇京口，
皆以愔为长史。再迁黄门侍郎，转为临海太守。后以
疾去职。简文帝辅政，与尚书仆射江虨等荐征为光
禄大夫，加散骑常侍。既到，更除太常，固让不拜。深抱”
冲退，乐补远郡，从之，出为辅国将军、会稽内史，迁都
督徐兖青幽扬州之晋陵诸军事，领徐兖二州刺史、
假节，转冠军将军。及帝践祚，就加镇军、都督浙江东
五郡军事。久之，以年老乞骸骨，因居会稽。征拜司空，
固辞不起。太元九年卒，追赠侍中、司空，谥文穆。三子：
超、融、冲。